Spoiler-advarsel: Denne artikel indeholder detaljer om afsnit 4 af 'Den store bagedyst'. Har du ikke set det? Stop straks med at læse og se afsnittet i DR TV.

- Nu er der kun østrogen tilbage i teltet.

Sådan lød en af de afsluttende bemærkninger fra Bagedyst-dommer Katrine Foged Thomsen, da Fillip Katballe lørdag aften måtte forlade 'Den store bagedyst' som den sidste tilbageværende mand i konkurrencen.

Dermed er der kun kvinder tilbage i årets kagekonkurrence. Og det er aldrig set før.

Selvom kvinderne generelt har været i overtal i bageteltet gennem tiden, så har der altid været én eller flere mandlige deltagere med i finalen i samtlige af de forudgående syv sæsoner.

Og spørger man Katrine Foged Thomsen om, hvad der er gået galt for Fillip Katballe, Rasmus Trangbæk og Henrik Lindegaard - der nu alle er ude af konkurrencen - så er svaret egentlig ret enkelt.

- De er røget ud, fordi de andre var bedre, lyder den kontante melding fra Bagedyst-dommeren.

- Der er ingen anden grund. Vi kigger kun på deltagerne med bagefaglige øjne, så det har intet med deres køn at gøre, forsikrer hun.